Kokoomuksen Mia Laiho toivoo avoimuutta.

– Miksi poistaa nimiä, jos ei ole salattavaa? Juuri avoimuutta tällaisten tapausten ehkäisyssä tarvitaan, kokoomuksen kansanedustaja Mia Laiho tviittaa.

Hän on jakanut alla näkyvän MTV:n uutisen. Siinä kerrotaan, että kirjailija Veijo Baltzarin kanssa samaan aikaan vangittu noin kolmekymppinen nainen on SDP:n entinen kansanedustajaehdokas ja puolueen aktiivi. Heitä molempia epäillään törkeästä ihmiskaupasta. SDP:n kerrotaan poistaneen maininnan naisesta kotisivuiltaan sen jälkeen, kun MTV tiedusteli asiasta. Naisen kerrotaan olleen SDP:n piirihallituksessa ja puoluevaltuuston varajäsenenä. SDP:n piiritoimistolta kerrotaan MTV:lle, ettei nainen ole tätä nykyä kyseisessä tehtävässä.

Mia Laiho kiittelee toisessa tviitissään Helsingin Sanomien kattavaa juttua Baltzarin tapauksesta. Siinä kerrotaan kulttuurivaikuttaja Baltzarin manipuloineen ja lähennelleen lukioikäisiä tyttöjä ja houkutelleen heitä asumaan kotiinsa.

– Tärkeää rikostutkimusten lisäksi arvioida valtion ja kuntien avustusten jaon perusteita, Laiho sanoo.